– Пілігрымка пачалася ўчора ўвечары традыцыйным Малебнам за Беларускі народ ля крыжа на Ўспенскай горцы. У гэтым годзе ў ёй удзельнічае каля 80 чалавек з Беларусі, Украіны, Польшчы, Латвіі. З-за арганізацыйных праблемаў не змаглі пакуль прыехаць грэка-каталікі з Расіі. Большасць складае моладзь розных парафіяў Беларускай грэка-каталіцкай царквы. Але ёсць і жанчыны ўзростам каля 70 гадоў. Самаму маладому ўдзельніку – 11 месяцаў. Гэта Вера, дачка нашых віцебскіх парафіянаў Святланы і Аляксея. Дарэчы, для Веры гэта ўжо другая пілігрымка. У мінулым годзе яна адолела гэты шлях ва ўлонні маці. У пілігрымцы бяруць удзел ня толькі свецкія асобы, але і святары, манахі, манахіні, семінарысты.